B4-1253, 1254, 1271, 1288, 1299, 1315 και 1317/96

Ψήφισμα σχετικά με την κατάσταση στο Ανατολικό Ζαΐρ

Το Ευρωπαϊκό Κοινοβούλιο,

- έχοντας υπόψη τις δηλώσεις του Συμβουλίου και συγκεκριμένα αυτές της 21ης και 25ης Οκτωβρίου 1996, σχετικά με την σύγκρουση στην περιοχή των Μεγάλων Αφρικανικών Λιμνών,

- έχοντας υπόψη τα προηγούμενα ψηφίσματά του σχετικά με τη σύγκρουση στην περιφέρεια των Μεγάλων Λιμνών, και συγκεκριμένα το ψήφισμα της 24ης Οκτωβρίου 1996 σχετικά με την κατάσταση των προσφύγων στο Ανατολικό Ζαΐρ ((ΣΠ της ημερομηνίας αυτής, Μέρος ΙΙ, σημείο 11, ζ))),

Α. συγκλονισμένο από την απελπιστική κατάσταση που επικρατεί στις επαρχίες του Βορείου και Νοτίου Κίβου του Ζαΐρ και την απουσία αντίδρασης της διεθνούς κοινότητας με στόχο τον τερματισμό της σύγκρουσης,

Β. ανησυχώντας για την τύχη των 1,2 εκατ. προσφύγων και ατόμων που αναγκάστηκαν να μετακινηθούν στο εσωτερικό της χώρας απειλούνται από τη σημερινή κρίση και ανησυχώντας για τις απάνθρωπες συνθήκες διαβίωσης των ατόμων αυτών, στα οποία δεν παρέχεται καμία ανθρωπιστική βοήθεια λόγω της άρνησης των αντιμαχομένων πλευρών να σταματήσουν τις εχθροπραξίες ώστε να καταστεί δυνατή η διανομή της διεθνούς βοήθειας,

Γ. εκφράζοντας τη λύπη του για το γεγονός ότι οι στρατιώτες δεν χωρίστηκαν από τον άμαχο πληθυσμό στα στρατόπεδα προσφύγων στο Ζαΐρ και δεν ελήφθη κανένα μέτρο προκειμένου να καταστεί ευχερέστερη η παραπομπή των υπευθύνων για τη γενοκτονία της Ρουάντα το 1994 στο Δικαστήριο,

Δ. εκφράζοντας τη λύπη του για την απόφαση των αρχών της Ρουάντα να αποστείλουν στρατεύματα πέραν των συνόρων για να καταστείλουν την εξέγερση των Μπανιαμουλένγκε,

Ε. υπενθυμίζοντας ότι δεν υπάρχουν στρατιωτικές λύσεις στη σημερινή κρίση των Μεγάλων Λιμνών της Αφρικής και ότι όλες οι χώρες της περιοχής βρίσκονται αντιμέτωπες με καταστάσεις που μόνον μία πολιτική και διπλωματική πρωτοβουλία σε τοπικό επίπεδο μπορεί να επιλύσει καταλλήλως,

ΣΤ. λαμβάνοντας υπόψη ότι οι χώρες που συμμετέχουν στη «Σύνοδο Κορυφής του Ναϊρόμπι» της 5ης Νοεμβρίου 1996 δήλωσαν ότι είναι πρόθυμες να συμβάλουν στη δημιουργία ουδέτερης δύναμης επέμβασης στην περιοχή των Μεγάλων Λιμνών,

1. καταδικάζει τη σύρραξη και ζητεί την άμεση κατάπαυση των μαχών[semigr ]

2. καταδικάζει την απόφαση του Συμβουλίου Ασφαλείας του ΟΗΕ, μετά από πρόταση των Ηνωμένων Πολιτειών, για αναβολή οιασδήποτε οριστικής απόφασης σχετικά με τη στρατιωτική πλαισίωση της ανθρωπιστικής βοήθειας και τονίζει ότι στο μεταξύ δεκάδες χιλιάδες άτομα πεθαίνουν καθημερινά από πείνα[semigr ] υπενθυμίζει σχετικά τις δηλώσεις του Γενικού Γραμματέα του ΟΗΕ, ο οποίος χαρακτήρισε την κατάσταση ως «γενοκτονία από την πείνα»[semigr ]

3. θεωρεί επείγουσα ανάγκη την δημιουργία «ανθρωπιστικών διαδρόμων» για τη διανομή της βοήθειας στους πρόσφυγες και τον πληθυσμό που έχει πλέον διασκορπιστεί σε ολόκληρη την Κίβου[semigr ]

4. ζητεί την άμεση συγκρότηση πολυεθνικής δύναμης, υπό τις εντολές των Ηνωμένων Εθνών, με την οργανωτική και οικονομική υποστήριξη της διεθνούς κοινότητας, και ιδιαίτερα της Ευρωπαϊκής Ένωσης και των κρατών μελών της, προκειμένου να εξασφαλισθεί η διανομή της βοήθειας και η ασφάλεια των «ανθρωπιστικών διαδρόμων»[semigr ]

5. ζητεί από τον ΟΑΕ να διαδραματίσει προεξάρχοντα ρόλο στις δράσεις που θα αποφασισθούν από τα Ηνωμένα Έθνη και αναμένει ότι ο οργανισμός αυτός θα προωθήσει μία πολιτική λύση για ολόκληρη την περιφέρεια των Μεγάλων Λιμνών[semigr ]

6. επιθυμεί τη συμμετοχή του ΟΑΕ στην πολυεθνική δύναμη η συγκρότηση της οποίας μελετάται[semigr ]

7. ζητεί από όλες τις χώρες της περιοχής να αποδεχθούν τη δημιουργία της διεθνούς αυτής δύναμης[semigr ]

8. ζητεί από τα κράτη μέλη της Ευρωπαϊκής Ένωσης να αποφασίσουν την επιβολή εμπάργκο στις εξαγωγές όπλων τους στην περιοχή, και από τα κράτη μέλη του Συμβουλίου Ασφαλείας των Ηνωμένων Εθνών να υποστηρίξουν, στο πλαίσιο του οργανισμού αυτού, την απόφαση για την επιβολή γενικού εμπάργκο στα όπλα σε όλες τις χώρες της περιοχής των Μεγάλων Αφρικανικών Λιμνών[semigr ]

9. ζητεί την εφαρμογή στο Ανατολικό Ζαΐρ, γενικής δράσης αφοπλισμού του άμαχου πληθυσμού και επιμένει ότι απαιτείται ο αφοπλισμός των προσφύγων πριν από την επιστροφή τους στη χώρα προέλευσής τους[semigr ]

10. τονίζει την απόλυτη ανάγκη εξασφάλισης της ασφάλειας των επαναπατριζομένων και ζητεί από τις κυβερνήσεις της περιοχής να δημιουργήσουν, με τη βοήθεια της Ύπατης Αρμοστίας των Ηνωμένων Εθνών για τους Πρόσφυγες, τις προϋποθέσεις χάρη στις οποίες θα καταστεί δυνατή η απολύτως ασφαλής εθελοντική επιστροφή των προσφύγων και η επανένταξή τους[semigr ]

11. υποστηρίζει αποφασιστικά τη διοργάνωση «Περιφερειακής Διάσκεψης για την Ειρήνη, την Ασφάλεια και τη Σταθερότητα» την οποία μελετούν η Επιτροπή και το Συμβούλιο, και καλεί τις κυβερνήσεις της περιοχής να αξιοποιήσουν την ευκαιρία αυτή[semigr ] εκτιμά ότι η εν λόγω διάσκεψη, υπό την αιγίδα του ΟΗΕ και του ΟΑΕ, θα πρέπει να δημιουργήσει τις προϋποθέσεις για την ειρήνη, την συμφιλίωση και την επανάληψη της διαδικασίας εκδημοκρατισμού στις χώρες αυτές, προκειμένου να σταματήσει η εξάπλωση της βίας στην περιφέρεια των Μεγάλων Αφρικανικών Λιμνών[semigr ]

12. υπογραμμίζει την ανάγκη να γίνει σεβαστή η εδαφική ακεραιότητα των κρατών της περιοχής, καθώς και το απαραβίαστο των συνόρων τους[semigr ]

13. ζητεί από την κυβέρνηση της Κινσάσα την άμεση διακοπή οιασδήποτε στρατιωτικής, οργανωτικής και υλικής βοήθειας στους πρώην στρατιώτες των ενόπλων δυνάμεων της Ρουάντα[semigr ]

14. ζητεί από την κυβέρνηση του Κιγκάλι να απόσχει από οιαδήποτε στρατιωτική, οργανωτική και υλική υποστήριξη προς τους στρατιώτες Μπανιαμουλένγκε[semigr ]

15. υπογραμμίζει την ανάγκη να παραπεμφθούν οι υπεύθυνοι της γενοκτονίας στη Ρουάντα το 1994 στη δικαιοσύνη και καλεί όλες τις χώρες της περιοχής να συνεργασθούν με τους δικαστές του Ειδικού Διεθνούς Δικαστηρίου για τα εγκλήματα κατά της ανθρωπότητας που διαπράχθηκαν στη Ρουάντα και να επιτρέψουν τη διεξαγωγή όλων των απαραίτητων ερευνών στην επικράτειά τους[semigr ]

16. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών, τους Γενικούς Γραμματείς των Ηνωμένων Εθνών καθώς και του ΟΑΕ, και στις κυβερνήσεις του Μπουρούντι, της Ρουάντα, του Ζαΐρ, της Κένυα, της Ουγκάντα, της Τανζανίας, της Νοτίου Αφρικής καθώς και του Καμερούν.